


Spletni katalog Cobiss+, aplikacija Moja knjižnica (moj profil Cobiss) in mobilna aplikacija mCOBISS

NAVODILA za iskanje po spletnem katalogu šolske knjižnice Cobiss+, navodila za vstop v aplikacijo Moja knjižnica, pregled in podaljšanje izposojenega gradiva ter nastavitev e-obveščanja

Spoštovani učitelji, učenci in starši.


Januarja 2022 vam je IZUM, podjetje ki upravlja s knjižničnim programom Cobiss, poslalo elektronsko sporočilo, v katerem so vam sporočili, da ste postali člani naše šolske knjižnice. V vmesnem času smo v knjižnici v katalog vnesli vse gradivo centralne šole, zdaj nadaljujemo z vnosom gradiva na podružnici Duplje. Katalog se bo torej še dopolnjeval, saj po Dupljah sledi še podružnica Podbrezje. Izposoja na centralni šoli že v celoti poteka v novem programu. Učenci uporabljajo stare izkaznice, ker smo v program vnesli kot alternativne kode tudi stare članske številke. Zato ni bilo potrebno izdelali novih članskih izkaznic. V tem času smo se s podjetjem Izum dogovorili tudi za vključitev nekaterih dodatnih funkcionalnosti, kot je možnost podaljšanja gradiva in nastavitve e-obveščanja. Za možnost rezervacij se nismo odločili, zato lahko knjige rezervirate ali naročite tako, da pošljete elektronsko sporočilo na [tadeja.cesen@os-naklo.si](mailto:tadeja.cesen@os-naklo.si).

V nadaljevanju vam prikazujemo navodila za uporabo omenjenih možnosti.


**SPLETNI KATALOG COBISS+ **

Na šolski spletni strani je objavljena povezava do [spletnega kataloga naše šolske knjižnice Cobiss+.](https://plus.si.cobiss.net/opac7/bib/search/simple?db=osnak)


V katalogu lahko poiščete, katero gradivo imamo, ali je gradivo prosto oz. izposojeno. V polje *Iskalni niz* lahko vpišete naslov knjige ali avtorja ali zbirko ali ključne besede … Iskanje je omejeno samo na našo knjižnico. Če je polje *Knjižnica* prazno, pa iščete v katalogih vseh slovenskih knjižnic.



Prikazan je iskalni niz *lonček kuhaj.* Prikažejo se štirje iskalni zadetki.




Po kliku na želeni naslov se prikažejo podrobni podatki, in sicer na kateri lokaciji se knjiga nahaja in ali je prosta oz. izposojena. V našem primeru je knjiga na podružnici Duplje prosta, knjiga na centralni šoli pa izposojena.



**MOJ PROFIL COBISS**


Spletni katalog ponuja vstop v aplikacijo Moja knjižnica oz. Moj profil Cobiss. To je aplikacija, ki uporabniku omogoča pregled izposojenega gradiva, podaljšanje gradiva in nastavitev e-obveščanja. Pri e-obveščanju je zelo uporabna možnost, da 3 dni pred iztekom roka izposoje na elektronski naslov prejmete obvestilo. Vključitev te možnosti vam predvsem zaradi zamudnine zelo priporočamo.

Moj profil Cobiss najdete desno zgoraj oz. na sredini okna - glej spodnjo sliko.




**VSTOP V MOJ PROFIL**


Za vstop potrebujete podatek o številki izkaznice in geslo. Izberite vstop preko možnosti Moja knjižnica.



Potem izberete knjižnico (OŠ Naklo-vsi oddelki), vpišete številko izkaznice in geslo.



Prikaže se vstopno okno.



**POZOR:** Če nimate podatka o številki izkaznice, napišite sporočilo na [tadeja.cesen@os-naklo.si](mailto:tadeja.cesen@os-naklo.si) ali pa podatek povem učencu v knjižnici.

**POZOR:** Če ste geslo pozabili, si preberite navodila za pozabljeno geslo, če gesla še niste nastavili, pa navodila za pridobitev gesla (priporočamo ogled posnetka).

##### Pozabljeno geslo za prijavo v Moj profil COBISS in inicialna nastavitev gesla

Če smo geslo za prijavo v Moj profil COBISS pozabili, ga lahko ponovno nastavimo. Najprej kliknemo na možnost Pozabljeno geslo, ki je pod obrazcem za prijavo. Prikaže se nov obrazec, v katerega vpišemo podatke o knjižnici, številko članske izkaznice in e-naslov. E-naslov mora biti enak, kot je vnesen med podatki o članu v knjižnici, saj to omogoča preverjanje identitete uporabnika. Po kliku na gumb Pošlji zahtevo prejmemo povezavo za spremembo gesla na posredovani e-naslov. Po kliku na povezavo si lahko nastavimo novo geslo. Po kliku na gumba Nastavi se izpiše sporočilo o uspešni spremembi gesla.


[Posnetek nastavitve gesla.](https://etecaj.izum.si/file.php/7/video/prijava/prijava2.mp4)

*Če gesla za prijavo v*Moj profil COBISS*še nimamo*, ga lahko nastavimo sami. Najprej kliknemo na možnost Pridobi geslo, ki je pod obrazcem za prijavo. Prikaže se nov obrazec, v katerega vpišemo podatke o knjižnici, številko članske izkaznice in e-naslov. Od tukaj naprej je postopek enak kot v primeru pozabljenega gesla.


**MOJ PROFIL COBISS**

V vstopnem oknu so prikazane knjižnice. V našem primeru je prikazana Osnovna šola Naklo. Spodaj so podatki o številu izposojenih enot, rezervacijah, drugo gradivo in spletni viri.

Z gumbom *Dodaj knjižnico+* lahko dodate še drugo knjižnico, v katero ste včlanjeni, npr. splošno knjižnico. Tako lahko na enem mestu pregledujete podatke o vaši izposoji za vse knjižnice, katerih člani ste.




S klikom na gumb *Izposojeno/podaljšanje* se vam prikaže seznam izposojenih enot v izbrani knjižnici.



**PODALJŠANJE GRADIVA**


Po pregledu gradiva, lahko gradivo tudi podaljšamo. Možnost je aktivna, če je kvadratek pred stolpcem *Vrniti do* prazen. Če je gradivo že zamujeno, možnosti podaljšanja ni (prečrtan krogec).



Gradivo lahko podaljšamo - s klikom označimo gradivo (pokaže se kljukica).


Gradiva ni možno podaljšati.

Ko izberemo gradivo, kliknemo *Podaljšaj izbrano* in prikaže se obvestilo z novim datumom vrnitve.





**E-OBVEŠČANJE**

Na levi strani okna imamo pod napisom *Gradivo* možnost pregledati zgodovino izposoj, dolgove, nastaviti e-obveščanje, spremeniti geslo za vstop in pregledati podatke o članstvu.



Med omenjenimi možnostmi vam tukaj najbolj priporočamo nastavitev e-obveščanja. Na spustnem meniju se po kliku na gumb *Nastavitve* odpre okno z možnostmi.






Predlagamo, da izbirate samo med možnostmi v prvem stolpcu E-naslov, saj je SMS obveščanje plačljivo, in sicer je cena SMS-obvestila odvisna od ponudnika storitev.

V izogib plačilu zamudnine predlagam, da si označite možnost *Obvestilo o skorajšnjem poteku roka izposoje*. Elektronsko sporočilo boste prejeli tri dni pred potekom izposoje. Nastavitve shranite z gumbom *Spremeni*.

**NAVODILA**


Vsa navodila za uporabo računalniške aplikacije Moja knjižnica najdete [v spletnem tečaju Cobiss+](https://etecaj.izum.si/course/view.php?id=7).



Vabljeni tudi k ogledu še več [namigov za uporabo aplikacije Cobiss+ v obliki videoposnetkov.](https://www.youtube.com/playlist?list=PLeBQsIfZEzUOwh28PeASnzj8lYBNT92LV)

**mCOBISS (mobilna aplikacija)**

Zgornja navodila so bila predstavljena za aplikacijo na računalniku. Enake možnosti pa nudi tudi mobilna aplikacija mCobiss, ki jo uporabljate na pametnem telefonu. V trgovini z aplikacijami poiščete naslednjo namestitev.



Delo z aplikacijo je enostavno. Z aplikacijo iščete po knjižničnem katalogu, pregledujete in podaljšate izposojeno gradivo, uporabljate jo lahko tudi namesto knjižnične izkaznice.

Vabljeni tudi k ogledu številnih [namigov za uporabo aplikacije mCobiss v obliki videoposnetkov.](https://www.youtube.com/playlist?list=PLeBQsIfZEzUOvJA63wrqoKMWhIddEkCgz)

Za vsa ostala vprašanja sem vam na voljo po e-pošti ali telefonu.

Opomba: Ta navodila naj vam bodo v pomoč, če bi želeli sami raziskovati oz. uporabljati omenjene storitve naše spletne knjižnice. Učence bomo namreč vse te storitve po končanem vnosu vsega gradiva v sistem Cobiss naučili uporabljati v okviru knjižnično-informacijskega znanja.

Navodila sem pripravila knjižničarka Tadeja Česen Šink.

Naklo, marec 2022